35. schôdza NR SR - 2.deň - A. dopoludnia
Dátum: 2021-07-24
Poslanec: Stančík, Andrej (OĽANO)
Druh vystúpenia: Vystúpenie v rozprave

144. Ďakujem za slovo. Nikde v Európe neexistuje opozícia, ktorá by takto cynicky a podlo získavala body na pandémii. V tomto sme absolútny unikát. Mňa úplne šokuje, že kde sa táto diskusia zvrhla. My tu hovoríme o povinnom očkovaní, o apartheide, za chvíľku tu budeme hovoriť o Auschwitzi, vlastne tuto pán minister je doktor Mengele, sme zistili, takže to je veľmi zaujímavé od ľudí, ktorí kandidovali na strane, ktorá má neonacistov na kandidátke, ale v poriadku. My sme zažili lockdown. Nebolo to príjemné, sme niekoľko mesiacov všetci sedeli doma, nemohli sme ísť do reštaurácie, nemohli sme ísť do fitka, ani do toho parlamentného, nemohli sme ísť na kultúru, do divadla, nikde. Mohli sme ísť do obchodu kúpiť si potraviny, dokonca ani ostatné veci sme nemohli kúpiť a mohli sme ísť do lekárne a do práce. Trpelo gastro, trpeli podnikatelia, trpela ekonomika a napriek tomu trpeli ľudia v nemocniciach. Tento návrh je o tom, aby sme sa tomuto scenáru mohli vyhnúť. Tu nikto nejde dnes v zelenom pásme deliť ľudí, nikto nejde dnes zavierať prevádzky, ale v prípade, že by COVID automat, ktorý napísali top odborníci, naozaj top odborníci, nie internetoví odborníci, nie šarlatáni, nie dezinformátori, keď bude tento COVID automat diktovať lockdown, tak sa mu budeme môcť vyhnúť. Budeme môcť zabezpečiť to, aby prevádzky mohli naďalej fungovať, aby fungovalo gastro, aby fungovala kultúra. Ak to ale neprijmeme, tak v poriadku, potom treba byť tým gerojom a povedať ľuďom, že dobre, neschválili sme, ak bude zle, budete doma sedieť všetci. To nikto inak nehovorí o tom, že by sme ľuďom zakazovali ísť do práce alebo do obchodu, alebo do lekárne, veď toto nebolo zakázané ani predtým. My sa bavíme len o tých prevádzkach, ktoré boli v lockdowne zavreté. Značná časť dezinformácií v tej diskusii bola, samozrejme, okolo vakcín. Tu sa hovorilo o experimentálnych vakcín, o tom, aké sú neúčinné, aj keď taký že základný kurz štatistiky jasne ukazuje, že aj v tej Británii sú tie vakcíny účinné. V Amerike surgeon general, taký hlavný hygienik, povedal, že v nemocniciach zomiera 99,5 % ľudí, ktorí sú nezaočkovaní. To si nevycucal z prsta. To nie je žiadny dezinformátor, to nie je žiadny šarlatán, to je odborník, ktorý povedal toto. Zaujímavý príklad bol ale dnes z Alabamy. Pokiaľ neviete, tak Alabama je taký rurálny štát, kde dlhodobo vládnu republikáni, ktorí nie sú najväčší propagátori vakcín, a kde je level zaočkovanosti približne rovnaký ako na Slovensku. Čísla idú vďaka delte prudko hore a počet hospitalizovaných a tých, čo zomierajú, prudko stúpa. A guvernérka Alabamy, znova, republikánka, žiadna prehnaná liberálna progresivistka, povedala, že je načase viniť za túto pandémiu nezaočkovaných. A ja sa s týmto výrokom nestotožňujem, len hovorím, že republikánska guvernérka povedala toto v jej vlastnom štáte. A povedala, že tí nezaočkovaní si vybrali hrozný životný štýl. A znova, pokiaľ ma budete chytať za slovíčka, to nie sú moje slová, to sú slová guvernérky Alabamy z Republikánskej strany. Potom tu stále počúvam spochybňovanie autorít. Naozaj je veľmi smutné, že slovenská spoločnosť dosiahla level, kedy sú spochybňovaní ľudia s titulmi pred a za menom, ktorí sa venujú infektológii, ako je napríklad Peter Sabaka, alebo molekulárnej biológii, ako Peter Celec, sú spochybňovaní, pretože čo oni vedia, veď ich platí nejaký Pfizer. A potom sa tu vyberie nejaký perfídny dajme tomu vedec alebo lekár, ktorý ani o tej infektológii možno nič nevie, lebo robí úplne inú sféru, veď to, že ste lekár, neznamená, že ste odborník na všetky sféry medicíny, a ten je teraz braný ako ten etalón múdrosti, pravdy, dobra. Ak by sme niekoho mali počúvať v tejto pandémii, tak sú to naozaj odborníci, ktorí strávili roky štúdiom a profesionálnu kariéru tomu, aby sa učili, ako čo najlepšie zachraňovať životy a zdravie. Týchto ľudí my podceňujeme, týmto ľuďom sa dnes davy vyhrážajú šibenicou, chodia protestovať pred domy, kde bývajú so svojou rodinou a so svojimi deťmi, a vyhrážajú sa im dokonca fyzickou likvidáciou. A toto, samozrejme, vy chválite a vy to burcujete, lebo čím horšie, tým lepšie. Niekedy mám pocit, že Slovensko je asi jediná krajina, kde sa očkuje, že my sme jedinou krajinou, kde sú opatrenia. Pamätám si ešte, keď bola prvá, druhá vlna, tak sa protestovalo proti všetkému. Testy? Nie. Opatrenia? Nie. Lockdown? Nie. Rúška? Nie. Skrátka každé jedno opatrenie na boj proti COVID-u bolo veľmi torpédované. A toto je naozaj unikát, pretože v európskej opozícii býva zvykom, že aj keď nesúhlasia s vládou, veď vaša práca je s nami nesúhlasiť, tak sa aspoň postavili za riešenia, ktoré mali pomôcť ľuďom a ktoré mali pomôcť v boji proti pandémii. Vy ste všetko torpédovali. Prepáčte, vy keď tu hovoríte ako testovanie, neviem na základe akých dát, spôsobilo premorenie, lebo ľudia sa zhromažďovali, na jednej strane a na druhej strane ste 17. novembra zvolávali ľudí na námestia, v čase, keď nám čísla rástli, a heslo jedného geroja tohto protestu bolo "rúška dolu", "rúška dolu", tak vy tu idete hovoriť o tom, ako sme my hnali ľudí von? To je cynizmus a pokrytectvo. Čo iné by si sme ale mohli čakať od opozície, ktorá využila pandémiu ako spôsob získavať si politické body, ako sa čo najskôr dostať k moci, k už akýmkoľvek cieľom a ani raz sa nepostavila za zodpovedné riešenie a ani raz ste ani jedno zodpovedné riešenie nenavrhli. Aké je vaše riešenie? Ja chápem, ja by som rád povedal ľuďom, je to v poriadku, nemusíte sa očkovať, je to, COVID je chrípka. Naozaj rád by som povedal, že ekonomika môže fungovať a nepotrebujeme nič. To by ale bolo nezodpovedné. To by ale bolo nezodpovedné a bolo by to proti môjmu najlepšiemu vedomiu a svedomiu. A ja čakám naozaj, márne čakám toho dňa, kedy vy prídete s riešením. Nie iba kritika všetkého, s čím prichádzame, ale naozaj s reálnym riešením, ktoré by niečo vyriešilo, ale to, samozrejme, vy nikdy nespravíte, pretože čím viac chaosu, tým lepšie. V tomto je naša opozícia naozaj unikátom. Dámy a páni, by som to zakončil možno tak trochu osobnejšie, mojím takým cieľom v politike je vždy sa pozrieť do zrkadla a povedať si, že to, čo som robil, som robil s najlepším vedomím a svedomím. A práve také veci ako pandémia naplno odhalia to, čo je v nás. Odhalia tých, ktorí sa postavia za nepopulárne, ale potrebné riešenia, pretože tak je to správne a tak môžeme ochrániť životy ľudí. A potom sú tí druhí, ktorí zneužijú dezinformácie, ktorí zneužijú chaos len preto, aby boli momentálne za tých chrumkavých, len preto, aby si získavali politické body, a len preto, aby boli populárni. Čo tam potom po ekonomike, čo tam potom po ľudských životoch a zdraví. A ja verím, že každý z vás sa do toho zrkadla raz pozrie, a neviem, kto z vás si svoje dnešné postoje dokáže svedomito obhájiť. Ďakujem veľmi pekne. (Potlesk.)